Document ID: 32012D0459
Publication Date: 2012-08-03

Title and Content:
IZVEDBENI SKLEP KOMISIJE
z dne 3. avgusta 2012
o določitvi finančnega prispevka Unije za izdatke, nastale zaradi sprejetja nujnih ukrepov za boj proti aviarni influenci v Italiji leta 2011
(notificirano pod dokumentarno številko C(2012) 5265)
(Besedilo v italijanskem jeziku je edino verodostojno)
(2012/459/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 4 Odločbe,
ob upoštevanju naslednjega:
(1)
V skladu s členom 75 finančne uredbe in členom 90(1) izvedbenih pravil institucija ali organ, na katerega je ta institucija prenesla pooblastila, pred odobritvijo izdatka iz proračuna Unije sprejme sklep o financiranju, ki določa bistvene elemente ukrepa, ki zahteva izdatke.
(2)
Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. Unija mora finančno prispevati k upravičenim odhodkom držav članic, da pomaga pri izkoreninjenju aviarne influence v najkrajšem možnem času. Prva in druga alinea člena 4(3) navedene odločbe določata pravila o deležu, ki se uporablja za stroške držav članic.
(3)
Člen 3 Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (2) določa pravila o izdatkih, ki so upravičeni do finančne pomoči Unije.
(4)
Z Izvedbenim sklepom Komisije 2012/132/EU z dne 15. februarja 2012 o finančnem prispevku Unije za nujne ukrepe za boj proti aviarni influenci v Nemčiji, Italiji in na Nizozemskem leta 2011 (3) se je odobril finančni prispevek Unije za nujne ukrepe, sprejete v boju proti aviarni influenci v Italiji leta 2011. Italija je 11. aprila 2012 vložila uradni zahtevek za povračilo iz člena 7(1) in (2) Uredbe (ES) št. 349/2005.
(5)
Plačilo finančnega prispevka Unije se izvede pod pogojem, da so se načrtovani ukrepi dejansko že izvedli in so pristojni organi sporočili vse potrebne informacije v predpisanih rokih.
(6)
Italija je v skladu s členom 3(4) Odločbe 2009/470/ES brez odlašanja obvestila Komisijo in druge države članice o ukrepih, ki se izvajajo v skladu z zakonodajo Unije o prijavljanju in izkoreninjenju živalskih bolezni, ter o rezultatih ukrepov. Zahtevek za povračilo škode je, kot zahteva člen 7 Uredbe (ES) št. 349/2005, vključeval finančno poročilo, dokazilne listine, epidemiološko poročilo o vsakem kmetijskem gospodarstvu, na katerem so bile zaklane ali uničene živali, in rezultate ustreznih revizij.
(7)
Ugotovitve Komisije, metoda izračuna upravičenih izdatkov in sklepi so bili Italiji sporočeni 2. maja 2012. Italija je svoje soglašanje sporočila po elektronski pošti 2. maja 2012.
(8)
Zato je zdaj mogoče določiti skupni znesek finančnega prispevka Unije za upravičene odhodke, nastale zaradi izkoreninjenja aviarne influence v Italiji leta 2011.
(9)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Finančni prispevek Unije za izdatke pri izkoreninjenju aviarne influence v Italiji za leto 2011 se določi v višini 133 190,48 EUR.
Člen 2
Ta sklep je sklep o financiranju v smislu člena 75 finančne uredbe in je naslovljen na Italijansko republiko.
V Bruslju, 3. avgusta 2012

Classification:
Level 1 Topics: 100148
100143
100156
100161
100144
Level 2 Topics: 100277
100205
100283
100171
100177
100282
100250
100245
Level 3 Topics: 2442
5283
2460
122
929
2106
4590
1005
912
2200
5877
All Topics: 1445
1519
5856
763
8464
881
922